În Săptămâna Mare, un bărbat de 61 de ani din județul Hunedoara a avut parte de un final tragic. În timp ce se afla la locul de muncă, acesta a murit strivit de cupa unui utilaj de mare tonaj.
Tragedia din zona de vest a țării a avut loc joi, 2 mai, la orele serii. Atunci, un muncitor în vârstă de 61 de ani a fost găsit decedat sub cupa unui încărcător frontal, de tipul IFRON.
În jurul orei 20.00, Poliția Orașului Petrila era sesizată de către administratorul unei societăți comerciale din localitate. Acesta a transmis că la punctul de lucru din localitate a găsit un angajat decedat sub un utilaj.
Mai multe echipaje de poliție au ajuns rapid la fața locului. Aici, oamenii legii au identificat cadavrul unui bărbat în vârstă de 61 ani. Vorbim de un angajat al societății respective.
Au fost imagini de groază cu care au avut de a face autoritățile. Trupul muncitorului se afla sub cupa unui utilaj de tip IFRON, strivit de componentele sale metalice de mare tonaj.
Conform normelor cerute de astfel de situații, în urma tragediei au fost anunțați reprezentanții ITM Hunedoara. La rândul lor, polițiștii au întocmit dosar de cercetare penală sub aspectul săvârșirii infracțiunilor de ucidere din culpă și nerespectarea măsurilor legale de securitate și sănătate în muncă.
Trupul neînsuflețit al bărbatului de 61 de ani din Petrila a fost preluat și transportat la Serviciul de Medicină Legală în vederea efectuării necropsiei, notează site-ul local ServusPress.
Un accident de muncă similar a avut loc, în luna februarie, în Timiș. Atunci, un bărbat de 48 de ani a murit strivit într-un utilaj care evacua cereale. Tragedia din debutul anului a avut loc în localitatea Biled.
Atunci, angajatul unei companii ar fi pătruns în interiorul unui recipient de depozitare cu cereale. În acel moment, acesta ar fi fost tras de un mecanism aflat în funcţiune care evacua cerealele din interiorul depozitului spre exterior.
Medicii de pe Ambulanță s-au deplasat de urgenţă la faţa locului. Persoanei accidentate i-au fost efectuate manevrele de resuscitare, însă fără rezultat, fiind declarat decesul. Polițiștii au întocmit dosar penal pentru ucidere din culpă şi nerespectarea măsurilor legale de securitate şi sănătate în muncă.